“กรมชลฯ” เกาะติดสถานการณ์แผ่นดินไหวใกล้ชิด ยันไม่กระทบทุกเขื่อนภาคเหนือ!
"กรมชลประทาน" เกาะติดสถานการณ์แผ่นดินไหวใกล้ชิด ยันไม่กระทบทุกเขื่อนภาคเหนือ!
"กรมชลประทาน" เกาะติดสถานการณ์แผ่นดินไหวใกล้ชิด ยันไม่กระทบทุกเขื่อนภาคเหนือ!
21 พ.ย. 2562

นายทองเปลว กองจันทร์ อธิบดีกรมชลประทาน เปิดเผยว่า ตามที่ได้เกิดเหตุการณ์แผ่นดินไหวในพื้นที่ สาธารณรัฐประชาธิปไตยประชาชนลาว วันนี้ กรมชลประทานได้ตรวจสอบเขื่อนที่อยู่ในความรับผิดชอบ ได้แก่ เขื่อนแม่กวงอุดมธารา เขื่อนแม่งัดสมบูรณ์ชล เขื่อนแม่แหลงหลวง เขื่อนแม่ทะลบหลวง เขื่อนห้วยแม่ออน เขื่อนแม่จอกหลวง และเขื่อนห้วยมะนาว จังหวัดเชียงใหม่ , เขื่อนแม่สรวย และเขื่อนดอยงู จังหวัดเชียงราย และอ่างเก็บน้ำแม่ถาง อำเภอสอง จังหวัดแพร่ พบว่า เหตุการณ์แผ่นดินไหวในครั้งนี้ ไม่ส่งผลกระทบต่อเขื่อนขนาดกลาง และขนาดใหญ่ของกรมชลประทานแต่อย่างใด
โดยปัจจุบันการเกิดปรากฏการณ์แผ่นดินไหวในเขตภาคเหนือ เพิ่มขึ้นบ่อยครั้งและถี่มากขึ้น โดยเฉพาะในพื้นที่จังหวัดเชียงใหม่ และแม่ฮ่องสอน  ซึ่งกรมชลประทาน โดยฝ่ายปลอดภัยเขื่อน สำนักงานชลประทานที่ 1 ได้ดำเนินการติดตั้งเครื่องตรวจวัดแผ่นดินไหวที่อาคารชลประทานจำนวน 5 แห่ง ได้แก่ เขื่อนแม่งัดสมบูรณ์ชล อ.แม่แตง จ.เชียงใหม่ อ่างเก็บน้ำแม่ทะลบหลวง อ.ไชยปราการ จ.เชียงใหม่ และอ่างเก็บน้ำโป่งอ่อน อ.เมือง จ.แม่ฮ่องสอน  โดยทั้ง 3 แห่งนี้ เครื่องมือยังอยู่ในสภาพใช้งานได้ และหลังจากทำการตรวจสอบแล้ว พบว่าตัวเขื่อนยังมีความมั่นคงแข็งแรงปลอดภัย
ส่วนอีก 2 แห่ง คือ อ่างเก็บน้ำห้วยแก้ว ภายในมหาวิทยาลัยเชียงใหม่ อ.เมือง จ.เชียงใหม่ และอ่างเก็บน้ำห้วยแม่ฮ่องสอน อ.เมือง จ.แม่ฮ่องสอน เครื่องมืออยู่ระหว่างเร่งซ่อมแซมปรับปรุง เบื้องต้นได้เข้าดำเนินการตรวจสอบทางกายภาพแล้ว พบว่าทำนบดินยังคงมีความมั่นคง แข็งแรง และปลอดภัยดี
อย่างไรก็ตาม กรมชลประทานมีแผนที่จะดำเนินการติดตั้งเครื่องมือวัดผลกระทบจากแผ่นดินไหวเพิ่มเติมที่เขื่อนแม่กวงอุดมธารา ซึ่งจะดำเนินการในปีงบประมาณ 2563 นี้
“กรมชลประทาน ขอยืนยันว่าได้ดำเนินการตรวจสอบความปลอดภัยของเขื่อนอย่างสม่ำเสมอตลอดทั้งปี พร้อมทั้งติดตามข้อมูลเหตุการณ์แผ่นดินไหวอย่างใกล้ชิด เพื่อประเมินผลกระทบที่อาจจะเกิดขึ้น เพื่อให้ประชาชนที่อาศัยอยู่ในพื้นที่ท้ายเขื่อนมีความเชื่อมั่นในความปลอดภัยแข็งแรงของเขื่อนทุกแห่งของกรมชลประทาน” อธิบดีกรมชลประทาน กล่าว
 